

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ 14/2018 ΣΥΝΕΔΡΙΑΣΗΣ**

|  |  |
| --- | --- |
| **Αριθ. Απόφασης:250/2018** | **ΠΕΡΙΛΗΨΗ ΘΕΜΑΤΟΣ** |
| **ΑΔΑ:6ΟΞ1ΩΨΑ-9Φ6** | «**Έγκριση Εσωτερικού κανονισμού λειτουργίας της «Δομής Κοινωνικού Φαρμακείου» της Πράξης «Δομή παροχής βασικών Αγαθών: Κοινωνικό Παντοπωλείο, παροχή Συσσιτίου,Κοινωνικό Φαρμακείο» με κωδικό ΟΠΣ (MIS) 5002201**» |

Στην Άρτα σήμερα την 2α του μηνός Μαΐου του έτους 2018 ημέρα Τετάρτη και ώρα 18.30, το Δημοτικό Συμβούλιο του Δήμου Αρταίων συνήλθε σε δημόσια συνεδρίαση στην αίθουσα συνεδριάσεων του Δημοτικού Συμβουλίου στο Δημοτικό κατάστημα, ύστερα από την με αριθμό πρωτ. 9582/27-4-2018 πρόσκληση του προέδρου, η οποία επιδόθηκε και δημοσιεύθηκε νόμιμα, σύμφωνα με τις διατάξεις του άρθρου 67 του  παρ 5 του Ν.3852/2010.

Παρόντος του κ. Δημάρχου Χρήστου Τσιρογιάννη, διαπιστώθηκε από τον Πρόεδρο νόμιμη απαρτία δεδομένου ότι σε σύνολο 33 μελών παρευρέθησαν στη συνεδρίαση ονομαστικά οι :

**Παρόντες Δημοτικοί Σύμβουλοι**

|  |  |
| --- | --- |
| 1. Λώλος Ανδρέας Πρόεδρος 2. Πατήλας Κωνσταντίνος 3. Παπάζογλου Χαράλαμπος 4. Τράμπας Κωνσταντίνος 5. Νταλάκας Δημήτριος 6. Πανέτας Γεώργιος 7. Καραγεώργος Γεώργιος 8. Κοτσαρίνης Μιχαήλ 9. Ζέρβας Κων/νος 10. Σιαφάκας Χριστόφορος 11. Λιλής Γεώργιος 12. Γραμματικού-Παπατσίμπα Θεανώ | 1. Κουτρούμπα Άννα-Μαρία 2. Βλάχος Μιχαήλ 3. Κοσμάς Ηλίας 4. Παπαλέξης Ιωάννης 5. Βασιλάκη-Μητρογιώργου Βικτωρία 6. Βλάρας Γρηγόριος 7. Κιτσαντά Ευαγγελίτσα 8. Παπαιωάννου Κωνσταντίνος |

**Απουσίαζαν**, αν και κλήθηκαν νόμιμα οι: Μπαλάγκας Γεώργιος, Χαρακλιάς Κωνσταντίνος, Λιόντος Νικόλαος, Σφήκας Δημήτριος, Πετανίτης Δημήτριος, Μιλτιάδους Γεώργιος, Στασινός Παύλος, Παπαμιχαήλ Κων/νος Ντέμσια Αικατερίνη, Ζυγουβέλης Παναγιώτης, Κατσαντούλα Αναστασία, Παπακίτσος Στέφανος και Ξυλογιάννης Άγγελος .

Στη συνεδρίαση παραβρέθηκαν ο Πρόεδρος της ΔΕ Κωστακιών και οι Πρόεδροι των Τοπ. Κοινοτήτων Πιστιανών και Καμπής οι υπόλοιποι Πρόεδροι δεν παραβρέθηκαν αν και νόμιμα κλήθηκαν.

Στη συνεδρίαση παραβρέθηκαν ο Γενικός Γραμματέας του Δήμου κ. Σερβετάς Ηλίας και ο υπάλληλος του Δήμου κ. Θεόδωρος Ντέμσιας για την τήρηση των πρακτικών

Ομόφωνα το Δημοτικό Συμβούλιο αποφάσισε για την συζήτηση πέντε (5) έκτακτων θεμάτων.

Οι κ.κ. Κοσμάς και Παπαιωάννου αποχώρησαν μετά την συζήτηση του 1ου τακτικού θέματος.Η κα Κιτσαντά αποχώρησε μετά την συζήτηση του 5ου τακτικού θέματος.

Ο Πρόεδρος κήρυξε την έναρξη της συνεδρίασης και εισηγούμενος το 14ο τακτικό  θέμα της ημερήσιας διάταξης «Έγκριση Εσωτερικού κανονισμού λειτουργίας της «Δομής Κοινωνικού Φαρμακείου» της Πράξης «Δομή παροχής βασικών Αγαθών: Κοινωνικό Παντοπωλείο, παροχή Συσσιτίου, Κοινωνικό Φαρμακείο» με κωδικό ΟΠΣ (MIS) 5002201» έδωσε το λόγο στην αρμόδια Αντιδήμαρχο κα Άννα Κουτρούμπα η οποία παίρνοντας το λόγο έθεσε υπόψη του Συμβουλίου τα εξής:

**Έχοντας υπόψη:**

1. Τη με αριθμ. 3938 /23-12-2016 Απόφαση Ένταξης της Πράξης με τίτλο «Δομή Παροχής Βασικών Αγαθών: Κοινωνικό Παντοπωλείο, Παροχή Συσσιτίου, Κοινωνικό Φαρμακείο Δήμου Αρταίω**ν**» και MIS 5002201στο Ε.Π. «Ήπειρος 2014-2020».
2. Τη με αριθμ. 87/2017 Απόφαση του Δημοτικού Συμβουλίου σχετικά με την Έγκριση Σχεδίου απόφασης υλοποίησης με ίδια μέσα του Υποέργου (Α/Α:2) «Δομή Κοινωνικού Φαρμακείου».
3. Τη με αριθμ. 155 /2018 Απόφαση του Δημοτικού Συμβουλίου που αφορούσε την Έγκριση τροποποίησης Σχεδίου απόφασης υλοποίησης με ίδια μέσα του Υποέργου (Α/Α:2) «Δομή Κοινωνικού Φαρμακείου» στην οποία οριζόταν ημερομηνία έναρξης της δομής η 01/04/2018.
4. Την με αριθμ. Πρωτ. 248/2018 απόφαση Δημοτικού Συμβουλίου για την Τροποποίηση της απόφασης υλοποίησης με ίδια μέσα του Υποέργου (Α/Α:2) «Δομή Κοινωνικού Φαρμακείου» της Πράξης «Δομή Παροχής Βασικών Αγαθών: Κοινωνικό Παντοπωλείο, Παροχή Συσσιτίου, Κοινωνικό Φαρμακείο» με κωδικό ΟΠΣ (MIS) 5002201, στην οποία ορίζεται ως ημερομηνία έναρξης της Δομής η 07/05/2018.

και με δεδομένο ότι: οι φορείς υλοποίησης υποχρεούνται σύμφωνα με την ισχύουσα νομοθεσία να συντάσσουν Εσωτερικό Κανονισμό Λειτουργίας, ο οποίος να περιλαμβάνει όλα τα θέματα αναφορικά με την οργάνωση και λειτουργία της Δομής του «Κοινωνικού Φαρμακείου».

Εισηγούμαστε :

Την έγκριση του σχεδίου Εσωτερικού Κανονισμού Λειτουργίας της «Δομής Κοινωνικού Φαρμακείου» του Δήμου Αρταίων της Πράξης «Δομή Παροχής Βασικών Αγαθών: Κοινωνικό Παντοπωλείο, Παροχή Συσσιτίου, Κοινωνικό Φαρμακείο».

Στη συνέχεια έθεσε υπόψη του Συμβουλίου το σχέδιο του Εσωτερικού Κανονισμού Λειτουργίας της «Δομής Κοινωνικού Φαρμακείου».

Στη συνέχεια ο Πρόεδρος έδωσε το λόγο στους κ.κ. Δημοτικούς Συμβούλους οι οποίοι τοποθετήθηκαν σχετικά με το θέμα. Οι απόψεις αυτών και οι όποιες τυχόν αντιρρήσεις των, κατεγράφησαν αναλυτικά στα απομαγνητοφωνημένα πρακτικά. Ακολούθως ο Πρόεδρος κάλεσε το Δημοτικό Συμβούλιο να αποφασίσει σχετικά.

**ΤΟ ΔΗΜΟΤΙΚΟ ΣΥΜΒΟΥΛΙΟ**

Αφού έλαβε υπόψη διατάξεις του ΔΚΚ 3463/2006, Ν.1418/84 την εισήγηση

**ΑΠΟΦΑΣΙΖΕI ΟΜΟΦΩΝΑ**

Α. Την έγκριση του σχεδίου Εσωτερικού Κανονισμού Λειτουργίας της «Δομής Κοινωνικού Φαρμακείου» του Δήμου Αρταίων της Πράξης «Δομή Παροχής Βασικών Αγαθών: Κοινωνικό Παντοπωλείο, Παροχή Συσσιτίου, Κοινωνικό Φαρμακείο» ως εξής:

****

**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ**

**ΚΟΙΝΩΝΙΚΟΥ ΦΑΡΜΑΚΕΙΟΥ**

**ΔΗΜΟΥ ΑΡΤΑΣ**

**Περιεχόμενα**

ι1

**ΑΡΘΡΟ 1ο : Αντικείμενο του κανονισμού Σελ. 3**

**ΑΡΘΡΟ 2ο : Βασικές Αρχές & Σκοπός Σελ. 3**

**ΑΡΟΡΟ 3ο : Παροχές Σελ. 3**

**ΑΡΘΡΟ 4ο : Έδρα, Κτιριακή Υποδομή Σελ.4**

**ΑΡΘΡΟ 5ο :Οργάνωση και λειτουργία Σελ. 4**

**ΑΡΘΡΟ 6ο : Αρμοδιότητες Στελεχών Σελ. 5**

**ΑΡΘΡΟ 7ο : Τροφοδοσία Δομής Σελ. 5**

**ΑΡΘΡΟ 8ο : Δικαιούχοι Σελ. 6**

**ΆΡΘΡΟ 9ο : Δικαιολογητικά Εγγραφής Σελ. 6**

**ΑΡΟΡΟ 10ο : Κάρτα δικαιούχου Σελ. 7**

**ΑΡΘΡΟ 11ο : Δικαιώματα και Υποχρεώσεις Δικαιούχων Σελ. 8**

**ΑΡΘΡΟ 12ο : Πιστοποίηση φυσικού αντικειμένου Σελ. 9**

**ΑΡΘΡΟ 13ο : Πόροι Σελ. 9**

**ΑΡΘΡΟ 14ο: Γενικές Διατάξεις Σελ. 10**

**ΑΡΘΡΟ 15ο: Τελικές Διατάξεις Σελ. 10**

|  |
| --- |
| **ΑΡΘΡΟ 1** |
| **ΑΝΤΙΚΕΙΜΕΝΟ ΤΟΥ ΚΑΝΟΝΙΣΜΟΥ** |

Με τον παρόντα Κανονισμό ρυθμίζεται η λειτουργία και διαχείριση του Κοινωνικού Φαρμακείου του Δήμου Αρταίων στο πλαίσιο της πράξης «Δομή Παροχής Βασικών Αγαθών: Κοινωνικό Παντοπωλείο, Παροχή Συσσιτίου, Κοινωνικό Φαρμακείο Δήμου Αρτας» που έχει ενταχθεί στο Ε.Π. «Ήπειρος» 2014-2020 με την υπ’ αριθμ. 3938/23-12-2016 απόφαση (κωδ. ΟΠΣ ΜΙS 5002201).

|  |
| --- |
| **ΑΡΘΡΟ 2** |
| **ΒΑΣΙΚΕΣ ΑΡΧΕΣ & ΣΚΟΠΟΣ** |

1. Στο πλαίσιο της δημιουργίας ενός δικτύου κοινωνικής αλληλεγγύης ο Δήμος Αρταίων αναπτύσσει και εκπονεί δράσεις ενίσχυσης των ευάλωτων κοινωνικά ομάδων. Στο πλαίσιο αυτό θεσμοθετείται η σύσταση και λειτουργία του «Κοινωνικού Φαρμακείου».

2. Η Δομή σκοπό έχει να παρέχει σε ωφελούμενα άτομα, δωρεάν φάρμακα, υγειονομικό υλικό και παραφαρμακευτικά προϊόντα, τα οποία θα εξασφαλίζονται μέσω συγκεκριμένων συνεργασιών με φαρμακοβιομηχανίες και τον τοπικό φαρμακευτικό σύλλογο, καθώς και από τη συμμετοχή και κινητοποίηση συλλογικών φορέων, επιχειρήσεων και πολιτών.

|  |
| --- |
| **ΑΡΘΡΟ 3** |
| **ΠΑΡΟΧΕΣ** |

Οι υπηρεσίες που παρέχονται από το «Κοινωνικό Φαρμακείο» είναι απολύτως δωρεάν και αφορούν άτομα/νοικοκυριά με μόνιμη κατοικία στο Δήμο Αρταίων όπου λειτουργεί η δομή, συμπεριλαμβανομένων των νόμιμα διαμενόντων πολιτών τρίτων χωρών ή ανιθαγενών), τα οποία βάσει κριτηρίων και σχετικών αποδεικτικών στοιχείων, βρίσκονται σε κατάσταση φτώχειας ή απειλούνται από φτώχεια (π.χ. ωφελούμενοι του Κοινωνικού Εισοδήματος Αλληλεγγύης και του ΤΕΒΑ κτλ. ή ανασφάλιστα άτομα με πολύ χαμηλό εισόδημα), καθώς και οι δικαιούχοι/αιτούντες διεθνούς προστασίας.

Το δικαίωμα παροχής υπηρεσιών από το «Κοινωνικό Φαρμακείο» θα επανεξετάζεται κάθε χρόνο. Το Κοινωνικό Φαρμακείο δεν θα διαθέτει τις κατηγορίες φαρμάκων που υπάγονται στο Νόμο 3549/2006 (φάρμακα ειδικής συνταγογράφησης). Το Κοινωνικό φαρμακείο θα χορηγεί δωρεάν φάρμακα, υγειονομικό υλικό και παραφαρμακευτικά προϊόντα που προέρχονται κυρίως από δωρεές και χορηγίες σύμφωνα με ότι υπάρχει τη συγκεκριμένη στιγμή. Εφόσον διαπιστώνεται ανεπάρκεια ειδών είναι δυνατή η προμήθειά τους από το Δήμο σύμφωνα με το Ν. 4412/2016.

|  |
| --- |
| **ΑΡΘΡΟ 4** |
| **ΕΔΡΑ, ΚΤΙΡΙΑΚΗ ΥΠΟΔΟΜΗ** |

1.H έδρα του Κοινωνικού Φαρμακείου βρίσκεται στην οδό Αράχθου και Καμηλών, στην Άρτα. Οι χώροι της δομής αναπτύσσονται σε 28,00 τ.μ (Συνολικό εμβαδό κτιρίου 175,00 τ.μ.). Το κτίριο είναι πλήρως προσβάσιμο στα μέσα μαζικής μεταφοράς .

2. Το κτίριο καλύπτει όλες τις απαραίτητες προδιαγραφές (ενεργητική πυροπροστασία, προσβασιμότητα ΑμεΑ, χώρος υγιεινής για ΑμεΑ, κλπ)

|  |
| --- |
| **ΑΡΘΡΟ 5** |
| **ΟΡΓΑΝΩΣΗ ΚΑΙ ΛΕΙΤΟΥΡΓΙΑ** |

1. Το Κοινωνικό Φαρμακείο : - Λειτουργεί στο πλαίσιο της κοινωνικής πολιτικής του Δήμου Αρταίων. - Παρέχει δωρεάν φάρμακα, υγειονομικό υλικό και παραφαρμακευτικά προϊόντα σε τουλάχιστον 100 ωφελούμενους κάθε μήνα. - Λειτουργεί με σταθερό ωράριο, από Δευτέρα έως Παρασκευή, 8:00π.μ.–16:00μ.μ. Ο Δήμος δύναται να τροποποιήσει ή να διευρύνει το ωράριο, σύμφωνα με τις διατάξεις της κείμενης νομοθεσίας, ανάλογα με τις ανάγκες λειτουργίας της δομής για την καλύτερη εξυπηρέτηση των ωφελουμένων.

2. Το Κοινωνικό Φαρμακείο στελεχώνεται από το απαιτούμενο προσωπικό, ως αυτό περιγράφεται στο κεφ. 4.4 του ισχύοντος Οδηγού Εφαρμογής & Λειτουργίας Δομών Παροχής Βασικών Αγαθών της ΕΥΣΕΚΤ, ήτοι: - Φαρμακοποιό (ΠΕ) - Κοινωνικό Λειτουργό (ΠΕ/ΤΕ Κοινωνικής Εργασίας με άδεια άσκησης επαγγέλματος), ως συντονιστή.

3. Το Κοινωνικό Φαρμακείο θα διαθέτει ηλεκτρονικό σύστημα καταγραφής και μέτρησης της απόδοσής του (εισερχόμενα προϊόντα, διατιθέμενα προϊόντα, αριθμός ωφελουμένων κλπ.), το οποίο θα διασυνδεθεί και θα διαλειτουργήσει με Ενιαίο Πληροφοριακό Σύστημα καταγραφής και παρακολούθησης ωφελουμένων το οποίο προγραμματίζεται να αναπτυχθεί κεντρικά (Υπουργείο Εργασίας, Γενική Γραμματεία Πρόνοιας) .

4. Το Κοινωνικό Φαρμακείο υλοποιεί Σχέδια Δικτύωσης και Δημοσιότητας που αφορούν ενδεικτικά σε:

• Ενέργειες για τη γνωστοποίηση της λειτουργίας της δομής στους δυνητικά ωφελούμενους και στην ευρύτερη τοπική κοινωνία.

• Ενέργειες για την προσέλκυση εθελοντών, ατόμων και συλλογικών φορέων.

• Ενέργειες για τη συνεργασία με φαρμακοβιομηχανίες, τοπικούς φαρμακευτικούς συλλόγους και επιχειρήσεις για την προμήθεια φαρμάκων, υγειονομικού υλικού και παραφαρμακευτικών προϊόντων.

• Διασύνδεση και συνεργασία με το Κέντρο Κοινότητας του Δήμου (και με λοιπές Υπηρεσίες αυτού όταν κρίνεται απαραίτητο) για την παροχή ολοκληρωμένων υπηρεσιών ψυχοκοινωνικής στήριξης στους ωφελούμενους.

|  |
| --- |
| **ΑΡΘΡΟ 6** |
| **ΑΡΜΟΔΙΟΤΗΤΕΣ ΣΤΕΛΕΧΩΝ** |

Το προσωπικό του Κοινωνικού Φαρμακείου μεριμνά για τη συγκέντρωση, αποθήκευση και διανομή των παρεχόμενων προϊόντων. Οι βασικές αρμοδιότητες του/της συντονιστή/τριας και του βοηθητικού προσωπικού αναφέρονται παρακάτω:

(α) Συντονιστής/τρια Κοινωνικός Λειτουργός :

• Ο/Η Συντονιστής/τρια υποστηρίζει διοικητικά τις δραστηριότητες της Δομής

• Κατά την υποδοχή (πρώτη επίσκεψη) των ωφελουμένων, καταγράφει τα γενικά στοιχεία τους στο πληροφοριακό σύστημα και τους παραπέμπει στο Κέντρο Κοινότητας – εφόσον υπάρχει ανάγκη ή κριθεί σκόπιμο από τα στελέχη της Δομής - για την πλήρη καταγραφή και παρακολούθησή τους. Σε κάθε επόμενη επίσκεψη καταγράφονται η ημερομηνία και τα παρεχόμενα προϊόντα / υπηρεσίες.

• Διατηρεί αρχείο όλων των παραστατικών που αφορούν τη λειτουργία της Δομής

• Παρέχει γραμματειακή υποστήριξη.

• Τηρεί διοικητικό φάκελο, ο οποίος περιλαμβάνει: αρχείο μηνιαίων αναφορών, αρχείο αλληλογραφίας, αρχείο δράσεων δημοσιότητας-προβολής και δικτύωσης με χορηγούς και φορείς της κοινότητας, αρχείο με τα παρουσιολόγια και τις άδειες του προσωπικού, αρχείο εθελοντών.

• Μεριμνά για την εξασφάλιση και διανομή των παρεχόμενων αγαθών/προϊόντων.

• Συμμετέχει και συντονίζει δράσεις δημοσιότητας και δικτύωσης, όπως ενδεικτικά σε δράσεις για την προσέλκυση χορηγών, εθελοντών και τη διασύνδεση με την κοινότητα.

• Συμμετέχει σε συναντήσεις και εκπαιδεύσεις του προσωπικού και των εθελοντών.

• Επιπλέον, σε συνεργασία με την Διεύθυνση Κοινωνικής Μέριμνας, Παιδείας και Αθλητισμού, Τμήμα Κοινωνικής Μέριμνας και Εθελοντισμού του Δήμου, υποστηρίζει τους ωφελούμενους μέχρι να αποκτήσουν ασφαλιστική ικανότητα.

(β) Φαρμακοποιός (ΠΕ): - Ο/Η φαρμακοποιός παρέχει τις υπηρεσίες του σύμφωνα με τα όσα ορίζει το θεσμικό πλαίσιο και η επιστημονική και επαγγελματική δεοντολογία του.

Οι παραπάνω αρμοδιότητες είναι ενδεικτικές και κάθε περαιτέρω εργασία που θα προκύψει θα καθοριστεί από την Προϊσταμένη Δ/νσης Κοινωνικής Μέριμνας, Παιδείας και Αθλητισμού.

|  |
| --- |
| **ΑΡΘΡΟ 7** |
| **ΤΡΟΦΟΔΟΣΙΑ ΔΟΜΗΣ** |

1.Το Κοινωνικό Φαρμακείο αναλαμβάνει την αποθήκευση και τη διάθεση φαρμάκων και άλλων ιατροφαρμακευτικών αναλωσίμων σε ιδιώτες δικαιούχους, με την ακόλουθη διαδικασία:

• Φάρμακα, υγειονομικό υλικό και παραφαρμακευτικά προϊόντα προσκομίζονται από τους ενδιαφερόμενους χορηγούς στο Κοινωνικό Φαρμακείο τις μέρες και ώρες λειτουργίας του.

• Τα παραδιδόμενα φάρμακα, υγειονομικό υλικό και παραφαρμακευτικά προϊόντα προς χορήγηση σε δικαιούχους ή προς ανακύκλωση-καταστροφή, καταγράφονται αναλυτικά και ο χορηγός τους παραλαμβάνει Αποδεικτικό Προσκόμισής τους. Αντίγραφο αυτού θα παραμείνει και στο Κοινωνικό Φαρμακείο.

• Κατόπιν αυτών, το προσωπικό του Κοινωνικού Φαρμακείου εφαρμόζει ποιοτικό έλεγχο στα προσκομισθέντα φάρμακα ή ιατροφαρμακευτικά αναλώσιμα ελέγχοντας: την ημερομηνία λήξης, την κατάσταση του περιεχομένου και της συσκευασίας, το είδος του φαρμάκου και τον τρόπο αποθήκευσης του. Εν συνέχεια, καταγράφονται, ταξινομούνται και τοποθετούνται σε προθήκες ανάλογα με την κατηγορία του φαρμάκου ή στο ψυγείο. Τα φάρμακα που ανήκουν στις κατηγορίες βάσει των Νόμων 1729/1987 & 3549/2006 ή αποκλείονται στον ποιοτικό έλεγχο (όπως χρησιμοποιημένα κολλύρια, αλοιφές, κρέμες, σιρόπια, φιαλίδια, βρογχοδιασταλτικά εισπνεόμενα, ινσουλίνες) καταγράφονται και οδηγούνται προς ανακύκλωση-καταστροφή (καταγραφή στο Βιβλίο Ανακύκλωσης Φαρμάκων: Πρόγραμμα Περιβαλλοντολογικά Ασφαλούς Διαχείρισης Οικιακών Φαρμάκων).

2. Στο πλαίσιο της ορθής λειτουργίας του Κοινωνικού Φαρμακείου τηρούνται:

1. Πρωτόκολλο Παραλαβής-Παράδοσης Φαρμάκων
2. Βιβλίο Κίνησης Φαρμάκων που εξέρχονται με ονομαστική καταγραφή των δικαιούχων και φωτοτυπία της συνταγής
3. Βιβλίο Ανακύκλωσης Φαρμάκων

|  |
| --- |
| **ΑΡΘΡΟ 8** |
| **ΔΙΚΑΙΟΥΧΟΙ** |

1. Δυνητικοί Δικαιούχοι των υπηρεσιών που παρέχει το Κοινωνικό Φαρμακείο είναι άτομα/νοικοκυριά που διαμένουν στον Δήμο Αρταίων, συμπεριλαμβανομένων των νόμιμα διαμενόντων πολιτών τρίτων χωρών ή ανιθαγενών, τα οποία βάσει κριτηρίων και σχετικών αποδεικτικών στοιχείων, βρίσκονται σε κατάσταση φτώχειας ή απειλούνται από φτώχεια (π.χ. ωφελούμενοι του Κοινωνικού Εισοδήματος Αλληλεγγύης και του ΤΕΒΑ) ή ανασφάλιστα άτομα με πολύ χαμηλό εισόδημα, καθώς και οι δικαιούχοι/αιτούντες διεθνούς προστασίας.
2. Πιο συγκεκριμένα κριτήρια επιλογής θεσπίζει ο δικαιούχος της δράσης, σε συνεργασία με την Κοινωνική Υπηρεσία του οικείου δήμου ανάλογα με τη δυναμικότητα και τις δυνατότητές του, με απόφαση Δημοτικού Συμβουλίου.

|  |
| --- |
| **ΑΡΘΡΟ 9** |
| **ΔΙΚΑΙΟΛΟΓΗΤΙΚΑ ΕΓΓΡΑΦΗΣ** |

Τα δικαιολογητικά που εξετάζονται για την ένταξη στο πρόγραμμα του Δημοτικού Κοινωνικού Φαρμακείου είναι:

**(Ι) Υποχρεωτικά δικαιολογητικά,** για όλους τους υποψηφίους δυνητικούς δικαιούχους:

1) Αίτηση του ενδιαφερομένου, σύμφωνα με τυποποιημένο υπόδειγμα αίτησης που χορηγεί η αρμόδια υπηρεσία του Δήμου.

2) Πιστοποιητικό οικογενειακής κατάστασης.

3) Πιστοποιητικό γέννησης για ανήλικους.

4) Φωτοτυπία αστυνομικής ταυτότητας ή διαβατηρίου και άδειας παραμονής σε ισχύ.

5) Βεβαίωση μόνιμης κατοικίας από τον Δήμο ή αντίγραφο λογαριασμού Δημόσιας Επιχείρησης Κοινής Ωφέλειας ή αντίγραφο μισθωτηρίου συμβολαίου μέσω ΤΑΧΙS, από το οποίο πιστοποιείται η διεύθυνση κατοικίας.

6) Αντίγραφο της τελευταίας δήλωσης φορολογίας εισοδήματος (έντυπο Ε1) και αντίγραφο του εκκαθαριστικού σημειώματος φυσικών προσώπων.

7) Αντίγραφο δήλωσης στοιχείων ακινήτων (έντυπο Ε9) ή υπεύθυνη δήλωση περί μη κατοχής ακίνητης περιουσίας όλων των προστατευόμενων μελών.

8) Μία μικρή φωτογραφία τύπου διαβατηρίου του αιτούντος.

**(ΙΙ) Δικαιολογητικά, κατά περίπτωση,** ανάλογα με την κατάσταση του υποψηφίου- δυνητικού δικαιούχου:

1) Κάρτα ανεργίας σε ισχύ, εφόσον πρόκειται για άνεργο (των αιτούντων ή και προστατευόμενων μελών).

2) Επίσημη Ιατρική Γνωμάτευση, εφόσον υπάρχει πρόβλημα υγείας (των αιτούντων ή και προστατευόμενων μελών).

3) Γνωμάτευση Πρωτοβάθμιας Επιτροπής περί ποσοστού αναπηρίας ή Κέντρου Πιστοποίησης Αναπηρίας (ΚΕ.Π.Α.), εφόσον πρόκειται για Άτομα με Ειδικές Ανάγκες (των αιτούντων ή και προστατευόμενων μελών).

4) Αντίγραφο εξατομικευμένης έκθεσης κοινωνικής έρευνας από αρμόδια δημόσια ή δημοτική υπηρεσία, εφόσον υπάρχει, με την οποία μπορεί να διαπιστωθεί η κοινωνική κατάσταση, οι συνθήκες και οι δυσχέρειες διαβίωσης του ατόμου ή της οικογένειας (διάσταση, μονογονεϊκότητα, πολυτεκνία, αδυναμία εξυπηρέτησης, αστεγία κλπ).

6) Βεβαίωση δανείου πρώτης κατοικίας.

7)Εγκεκριμένη αίτηση ΚΕΑ (Κοινωνικό Εισόδημα Αλληλεγγύης).

8) Νόμιμα δικαιολογητικά για μετανάστες, ομογενείς.

9) Οποιοδήποτε άλλο δικαιολογητικό κριθεί απαραίτητο να ζητηθεί κατά περίπτωση.

Οι δικαιούχοι οφείλουν την επανυποβολή των απαιτούμενων δικαιολογητικών για την παραμονή τους στο πρόγραμμα του Κοινωνικού Φαρμακείου στην αρχή κάθε έτους προκειμένου να επανεξεταστεί η εγκυρότητά τους. Τα στοιχεία των αιτούντων και των τελικών δικαιούχων είναι απόρρητα και τα διαχειρίζονται μόνο οι αρμόδιοι υπάλληλοι της δομής και του Τμήματος Κοινωνικής Μέριμνας και Εθελοντισμού της Διεύθυνσης Κοινωνικής Προστασίας, Παιδείας και Πολιτισμού του Δήμου. Πρόσβαση στα στοιχεία αυτά μπορούν να έχουν και τα μέλη της Ομάδας Έργου, που δεσμεύονται για την εχεμύθειά τους.

Τα δικαιολογητικά υποβάλλονται από τους δικαιούχους σε συγκεκριμένη χρονική περίοδο η οποία θα δημοσιοποιείται κάθε φορά. Τα δικαιολογητικά συγκεντρώνονται και αξιολογούνται από τον συντονιστή της δομής, ο οποίος καταρτίζει την τελική κατάσταση των δικαιούχων και την υποβάλλει στο Δημοτικό Συμβούλιο για έγκριση, όπως απαιτείται από τις αρχές προστασίας προσωπικών δεδομένων και όπως αρμόζει στο σεβασμό της ανθρώπινης αξιοπρέπειας και στη διατήρηση της ανωνυμίας. Μετά τον έλεγχο και την αξιολόγηση των υποβληθέντων αιτήσεων – δικαιολογητικών των υποψήφιων δικαιούχων, και την έγκριση του Δημοτικού Συμβουλίου, καθορίζονται οι τελικοί δικαιούχοι των υπηρεσιών της δομής.

Οι δικαιούχοι εξυπηρετούνται μόνο κατόπιν υπόδειξης συνταγογραφούμενης φαρμακευτικής αγωγής από Ιατρούς συναφούς ειδικότητας, Ιδιώτη ή του Δημοσίου σε ότι αφορά στα συνταγογραφούμενα φάρμακα.

|  |
| --- |
| **ΑΡΘΡΟ 10** |
| **ΚΑΡΤΑ ΔΙΚΑΙΟΥΧΟΥ** |

1. Η κάρτα δικαιούχου του Κοινωνικού Φαρμακείου χορηγείται σε όποιον πληροί τις προϋποθέσεις του άρθρου 8 του παρόντος Κανονισμού και έχει κριθεί δικαιούχος, σύμφωνα με τα κριτήρια επιλογής.

2. Η κάρτα δικαιούχου είναι αυστηρά προσωπική και αναγράφει τα στοιχεία του δικαιούχου. Όταν πρόκειται για οικογένεια που συμβιώνει αρμονικά θα χορηγείται μόνο μια (1) κάρτα δικαιούχου και όχι σε κάθε μέλος της ξεχωριστά.

3. Η κάρτα δικαιούχου εκδίδεται με ισχύ ενός (1) έτους. Στην κάρτα αναγράφεται το χρονικό διάστημα που ισχύει για τη χρήση των υπηρεσιών του Κοινωνικού Φαρμακείου. Η κάρτα ανανεώνεται εφόσον κρίνεται απαραίτητο υπό την προϋπόθεση ότι δεν έχει επέλθει στο μεταξύ μεταβολή της κοινωνικοοικονομικής κατάστασης του δικαιούχου.

4. Εάν ο κάτοχος – δικαιούχος της κάρτας, δεν είναι σε θέση να παρευρίσκεται ο ίδιος στο Κοινωνικό Φαρμακείο, λόγω ηλικίας ή άλλων προβλημάτων υγείας, δύναται να τα παραλάβει εκπρόσωπος εφόσον προσκομίσει εξουσιοδότηση με γνήσιο υπογραφής .

5. Η παροχή φαρμάκων από το Κοινωνικό Φαρμακείο στους δικαιούχους δεν δύναται να είναι μόνιμη και συνεχής για το κάθε είδος φαρμάκου που λαμβάνουν, δεδομένου ότι αυτό εξαρτάται από τις προσφορές και το απόθεμα που υφίσταται.

|  |
| --- |
| **ΑΡΘΡΟ 11** |
| **ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΔΙΚΑΙΟΥΧΩΝ** |

1.Οι δικαιούχοι οφείλουν να συμπεριφέρονται κόσμια και να σέβονται τους υπαλλήλους, τους εθελοντές και το χώρο του Κοινωνικού Φαρμακείου.

2.Οι δικαιούχοι είναι αποκλειστικά υπεύθυνοι για τη σωστή περαιτέρω συντήρηση και λήψη των χορηγούμενων φαρμάκων από το Κοινωνικό Φαρμακείο, βάσει των οδηγιών που τους έχει υποδείξει ο θεράπων Ιατρός τους.

3.Οι δικαιούχοι προκειμένου να συμμετέχουν στο πρόγραμμα του Κοινωνικού Φαρμακείου οφείλουν να προσκομίζουν οποιοδήποτε συμπληρωματικό δικαιολογητικό ζητηθεί από τα Στελέχη του Κοινωνικού Φαρμακείου ή από το Τμήμα Κοινωνικής Μέριμνας και Εθελοντισμού της Διεύθυνση Κοινωνικής Προστασίας, Παιδείας και Πολιτισμού του Δήμου.

4. Οι δικαιούχοι έχουν δικαίωμα χρήσης των υπηρεσιών του Κοινωνικού Φαρμακείου για ένα (1) έτος, με τη λήξη του οποίου Θα κατατίθενται όλα τα απαραίτητα δικαιολογητικά για να επαναξιολογηθούν.

5. Δικαιούχος δύναται να απολέσει το δικαίωμα συμμετοχής στο πρόγραμμα χορήγησης φαρμάκων, υγειονομικού υλικού ή παραφαρμακευτικών προϊόντων εφόσον:

- Παραβεί τον παρόντα κανονισμό.

– Προκαλέσει διένεξη η οποιοδήποτε πρόβλημα σε κάποιον από τους υπαλλήλους, ή εθελοντές του Κοινωνικού Φαρμακείου.

- Πάψει να εμπίπτει στις προϋποθέσεις για τις παραπάνω παροχές - Προβεί σε παράνομες ενέργειες (π.χ. δήλωση ψευδών στοιχείων) και σε κατάχρηση της υπηρεσίας .

- Μεταβληθεί η κοινωνικοοικονομική του κατάσταση (π.χ. εάν προσληφθεί και αποκτήσει εισόδημα και ασφαλιστική κάλυψη).

Σε περίπτωση μεταβολής του τόπου διαμονής ή και της κοινωνικοοικονομικής κατάστασης όπως γάμος, απόκτηση τέκνου, διάσταση, έναρξη εργασίας κλπ. του αιτούντος ο δικαιούχος θα πρέπει να ενημερώσει άμεσα την αρμόδια υπηρεσία.

Για την διαπίστωση των δηλωθέντων από τον αιτούντα μπορεί να διενεργηθεί και κοινωνική έρευνα α) όταν κρίνεται κρίνεται απαραίτητο για την διαμόρφωση της εισήγησης του κοινωνικού λειτουργού και β) εάν περιέλθουν σε γνώση της υπηρεσίας με οποιονδήποτε τρόπο στοιχεία ενδεικτικά ψευδούς δήλωσης.

- Προβεί σε παράνομες ενέργειες.

6. Οι υπάλληλοι του Κοινωνικού Φαρμακείου , σε συνεργασία με την Ομάδα Έργου, εάν συντρέχει οποιαδήποτε από τις πιο πάνω αναφερόμενες (εδάφιο 5) περιπτώσεις, δύναται να λάβουν όλα τα ενδεικνυόμενα νόμιμα μέτρα εναντίον του δικαιούχου, περιλαμβανομένης της διαγραφής του από το Κοινωνικό Φαρμακείο και την απαγόρευση της εισόδου του στους χώρους όπου στεγάζεται.

|  |
| --- |
| **ΑΡΘΡΟ 12** |
| **ΠΙΣΤΟΠΟΙΗΣΗ ΦΥΣΙΚΟΥ ΑΝΤΙΚΕΙΜΕΝΟΥ** |

Το φυσικό αντικείμενο των πράξεων θα πρέπει να πιστοποιείται στο σύνολό του. Η πιστοποίηση του φυσικού αντικειμένου μπορεί, ενδεικτικά, να πραγματοποιείται με τα παρακάτω:

1. Κατάλογο με τους ανθρωπομήνες απασχόλησης των στελεχών της δομής.

2. Ημερήσια υπογεγραμμένα παρουσιολόγια στελεχών της δομής.

3. Ημερήσιες καρτέλες καταγραφής εισερχομένων στη δομή.

4. Ατομικές εκθέσεις στελεχών για την παροχή υπηρεσιών και προϊόντων σε ωφελούμενους, με ξεχωριστή αναφορά στις παραπομπές σε Κέντρο Κοινότητας ή άλλες δομές.

5. Έντυπο και ψηφιακό υλικό συναντήσεων – συνεργασιών δικτύωσης με αναφορά των στοιχείων των συμμετεχόντων, ημερομηνία, ημερήσια διάταξη, έγγραφα συμφωνιών, site, κλπ ανάλογα με το είδος της δράσης).

6. Κατάλογο εισερχομένων προϊόντων ανά πηγή (αγορά, χορηγία, δωρεά καθώς και στοιχεία προμηθευτή/χορηγού) και ανά κατηγορία ειδών.

7. Έντυπο και ψηφιακό υλικό από δράσεις δημοσιότητας (φωτογραφίες, προσκλήσεις, φυλλάδια, λίστες αποδεκτών, λίστες συμμετεχόντων, διανεμηθέν υλικό, κλπ ανάλογα με το είδος της δράσης).

8. Υλικό που παράχθηκε από τα στελέχη της δομής.

9. Μηνιαία έκθεση πεπραγμένων της Δομής.

10.Συμβάσεις, παραδοτέα, κλπ (στις περιπτώσεις που συνάπτονται συμβάσεις έργου / υπηρεσιών).

11.Για όσα από τα παραπάνω στοιχεία τεκμηρίωσης τα δεδομένα συγκεντρώνονται στο πληροφοριακό σύστημα αρκούν οι αντίστοιχες εκτυπώσεις.

|  |
| --- |
| **ΑΡΘΡΟ 13** |
| **ΠΟΡΟΙ** |

Η χρηματοδότηση του Κοινωνικού Φαρμακείου καλύπτεται είτε από εθνικά, περιφερειακά και ευρωπαϊκά προγράμματα. Παράλληλα το Κοινωνικό Φαρμακείο δύναται να χρηματοδοτηθεί μέσω της προσέλκυσης πόρων από δωρεές-χορηγίες πολιτών επιχειρήσεων κά.. Τέλος, ο Δήμος μπορεί να πραγματοποιεί προμήθειες φαρμάκων και άλλων ειδών ανάλογα με τους διαθέσιμους δημοτικούς οικονομικούς πόρους και τις ανάγκες των πολιτών.

|  |
| --- |
| **ΑΡΘΡΟ 14** |
| **ΓΕΝΙΚΕΣ ΔΙΑΤΑΞΕΙΣ** |

Κάθε ζήτημα που προκύπτει και δεν ρυθμίζεται από τον παρόντα κανονισμό θα αντιμετωπίζεται με απόφαση του Δημοτικού Συμβουλίου.

|  |
| --- |
| **ΑΡΘΡΟ 15** |
| **ΤΕΛΙΚΕΣ ΔΙΑΤΑΞΕΙΣ** |

Η ισχύς του κανονισμού αρχίζει από την ψήφισή του από το Δημοτικό Συμβούλιο. Ο Κανονισμός, εναρμονισμένος με την εκάστοτε ισχύουσα νομοθεσία, εγκρίνεται, συμπληρώνεται και τροποποιείται με απόφαση του Δημοτικού Συμβουλίου του Δήμου Αρταίων.

Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθ. 250/2017**

**Ο ΠΡΟΕΔΡΟΣ Δ.Σ.**

**ΑΝΔΡΕΑΣ ΛΩΛΟΣ**

*ΑΚΡΙΒΕΣ ΑΝΤΙΓΡΑΦΟ*

*Άρτα αυθημερόν*

*Ο Υπεύθυνος Γραφείου*

*Θόδωρος Ντέμσιας*